ΟΔΗΓΙΑ 98/92/ΕΚ ΤΟΥ ΣΥΜΒΟΥΛΙΟΥ της 14ης Δεκεμβρίου 1998 για την τροποποίηση της οδηγίας 70/524/ΕΟΚ περί των προσθέτων υλών στην διατροφή των ζώων, καθώς επίσης και της οδηγίας 95/69/ΕΚ για τη θέσπιση των όρων και των κανόνων που εφαρμόζονται κατά την έγκριση και την εγγραφή ορισμένων εγκαταστάσεων και ενδιαμέσων του τομέα της διατροφής των ζώων

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι στο άρθρο 14 της οδηγίας 95/69/ΕΚ του Συμβουλίου (4), ορίζεται ότι το Συμβούλιο πρέπει να καθορίσει τα ποσά των τελών που εισπράττονται για την έγκριση των εγκαταστάσεων και των ενδιαμέσων τους 7

ότι το άρθρο 6 της οδηγίας 70/524/ΕΟΚ του Συμβουλίου, της 23ης Νοεμβρίου 1970, περί των προσθέτων υλών στη διατροφή των ζώων (5), ορίζει ότι είναι δυνατόν να εισπράττονται τέλη εκ μέρους του κράτους μέλους το οποίο ενεργεί ως εισηγητής για την εξέταση φακέλων που αφορούν τις κοινοτικές άδειες για τις πρόσθετες ύλες που περιέχονται στις ζωοτροφές 7 ότι το Συμβούλιο οφείλει να καθορίσει το ύψος αυτών των τελών 7

ότι, από την εξέταση του τρόπου χρηματοδότησης των οικείων υπηρεσιών των επιμέρους κρατών μελών, προέκυψε ότι ο καθορισμός του ύψους των τελών σε κοινοτικό επίπεδο θα αποτελούσε δυσανάλογα υπερβολική παρέμβαση στα ισχύοντα συστήματα καθορισμού και επιβολής τελών τα οποία εφαρμόζουν τα κράτη μέλη 7 ότι, επιπλέον, οι δαπάνες στις οποίες υπόκεινται τα κράτη μέλη κατά την παροχή αυτών των υπηρεσιών διαφέρουν εξαιρετικά μεταξύ τους, δεδομένων, ειδικότερα, των μεγάλων διαφορών κόστους των εργασιών 7

ότι, προς αποφυγήν στρεβλώσεων του ανταγωνισμού, θα έπρεπε πάντως να προβλεφθεί ότι το Συμβούλιο οφείλει να θεσπίσει εναρμονισμένους κανόνες υπολογισμού του ύψους των τελών 7

ότι θα πρέπει να τροποποιηθούν αναλόγως οι σχετικές διατάξεις των οδηγιών 70/524/ΕΟΚ και 95/69/ΕΚ,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 70/524/ΕΟΚ τροποποιείται ως εξής:

στο άρθρο 6, η παράγραφος 2 αντικαθίσταται από το ακόλουθο κείμενο:

«2. Πριν από την 1η Απριλίου 1999, το Συμβούλιο αποφασίζοντας με ειδική πλειοψηφία βάσει προτάσεως της Επιτροπής, θεσπίζει κανόνες υπολογισμού του ύψους των τελών που αναφέρονται στην παράγραφο 1.»

Άρθρο 2

Η οδηγία 95/69/ΕΚ τροποποιείται ως εξής:

το άρθρο 14 αντικαθίσταται από το ακόλουθο κείμενο:

«Άρθρο 14

Το Συμβούλιο, αποφασίζοντας με ειδική πλειοψηφία βάσει προτάσεως της Επιτροπής, καθορίζει, πριν από την 1η Απριλίου 1999, κανόνες υπολογισμού του ύψους των εισπρακτέων τελών για τις εγκρίσεις των εγκαταστάσεων και των ενδιαμέσων τους.»

Άρθρο 3

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία πριν από τις 31 Μαρτίου 1999. Πληροφορούν αμέσως την Επιτροπή σχετικά.

Οι εν λόγω διατάξεις, κατά τη θέσπισή τους από τα κράτη μέλη, αναφέρονται στην παρούσα οδηγία ή συνοδεύονται από ανάλογη αναφορά κατά την επίσημη δημοσίευσή τους. Οι λεπτομέρειες της αναφοράς αυτής καθορίζονται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που καλύπτεται από την παρούσα οδηγία.

Άρθρο 4

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 5

Η παρούσα οδηγία απευθύνεται στα κράτη μέλη.

Βρυξέλλες, 14 Δεκεμβρίου 1998.

Για το Συμβούλιο

Ο Πρόεδρος

W. MOLTERER

(1) ΕΕ C 155 της 20. 5. 1998, σ. 29.

(2) ΕΕ C 292 της 21. 9. 1998.

(3) ΕΕ C 284 της 14. 9. 1998, σ. 91.

(4) ΕΕ L 332 της 30. 12. 1995, σ. 15.

(5) ΕΕ L 270 της 14. 12. 1970, σ. 1 7 οδηγία όπως τροποποιήθηκε τελευταία από την οδηγία 98/19/ΕΚ (ΕΕ L 96 της 28. 3. 1998, σ. 39.)